Прилепче на Натузий
Прилепчето на Натузий (Pipistrellus nathusii) е вид дребен бозайник от семейство Гладконоси прилепи (Vespertilionidae).

Общи сведения 
Прилепчето на Натузий е сред най-дребните прилепи, срещащи се в Европа, но е малко по-едър от кафявото прилепче (Pipistrellus pipistrellus). Дължината на тялото с главата му е 46-55 mm, на опашката – 30-45 mm, на ушите – 10,0-13,5 mm, размахът на крилете е 230-250 mm, а масата – 6-15,5 g. Окраската по гърба му е бледокафява до шоколадова, а по корема е по-светлокафява. Ушите и летателните мембрани са тъмнокафяви.

Разпространение 
Прилепчето на Натузий е разпространено в по-голямата част от Европа, Мала Азия, Задкавказието до Южна Азия. В България се среща много рядко, но е установявано на места, разпръснати из цялата страна.

Живее в широколистни гори и лесостепите, често в близост до водоеми, а понякога и в човешки селища. За убежище използва дупки по дърветата, а по-рядко живее по тавани на сгради, процепи и под покриви.

Начин на живот и хранене 
Прилепчето на Натузий ловува обикновено при пълна тъмнина, в първата половина на нощта около границите на гората, над водните басейни и около уличните лампи.  Лети на височина 2-6 m, като се ориентира чрез ехолокация с честотномодулирани сигнали с честота 35-40 херц|kHz. Храни се с комари и други дребни насекоми.

През пролетта прилепчето на Натузий образува размножителни колонии от по 30-60 индивида, главно женски. През лятото числеността на тези колонии нараства с новородените и достига до 100-150 индивида. Мъжките обикновено живеят поединично. В някои части на ареала извършва сезонни миграции, като през зимата отлита на юг.

Размножаване 
През юни женските прилепчета на Натузий раждат по две малки.

Бележки

Външни препратки 
 Сайт за натузиевия прилеп
 Информация

Прилепчета
Фауна на Палеарктика